Durga Puja 2022: হুগলিতে ত্রিশূলের বদলে তৃণমূলের দলীয় পতাকা দেবী দুর্গার হাতে

হুগলি: চতুর্থীর দিন মণ্ডপে প্রতিমা নিয়ে যাওয়ার সময় দেবী দুর্গার হাতে তৃণমূলের দলীয় পতাকা। ছবি ভাইরাল হতেই শুরু হয়েছে রাজনৈতিক বিতর্ক। শুক্রবার এই ঘটনা ঘটেছে হুগলির গুড়াপের হাসামপুরে।

স্থানীয় সূত্রে জানা গিয়েছে, মণ্ডপে দুর্গা প্রতিমা নিয়ে যাওয়ার সময় ত্রিশূলের বদলে তৃণমূলের দলীয় পতাকা দেবী দুর্গার হাতে। এমনই ছবি ধরা পড়েছে হুগলির গুড়াপে। আর সেই তৃণমূলের পতাকা দেবী দুর্গার হাতে তৃণমূলের দলীয় পতাকা লাগিয়ে দেন  গুড়াপের তৃণমূল পঞ্চায়েত সদস্য লক্ষণ মণ্ডল। যা নিয়ে শুরু হয়েছে রাজনৈতিক তর্জা।

যদিও এ বিষয়ে পঞ্চায়েত সদস্য লক্ষণ মণ্ডল বলেন, মুখ্যমন্ত্রী রাজ্যের বহু ক্লাবে পুজোর অনুদান দিয়েছেন। রাজ্যে অনেক উন্নয়ন করেছেন। আগামী দিনে সাধরণ মানুষের জন্য এই ভাবেই উন্নয়ন করুক মুখ্যমন্ত্রী। তাই দুর্গা প্রতিমার হাতে দলীয় পতাকা লাগিয়েছিলাম।

আরও পড়ুন:CPI(M)-Mahatma Gandhi: পুজোর প্যান্ডালে এবার সিপিএমের হাতে ‘গান্ধী’

যদিও এই বিষয়টিকে কটাক্ষ করতে ছাড়েনি বিজেপি। বিজেপির হুগলি সাংগঠনিক জেলার সভাপতি তুষার মজুমদার বলেন, এই ঘটনাকে ধিক্কার জানাই। তাছাড়া বাংলায় কোনওদিন মহালয়ার আগে দুর্গা পুজোর উদ্বোধন হয়নি। মুখ্যমন্ত্রী নিজেই বাংলার সংস্কৃতিকে ধ্বংসের পথে নিয়ে যাচ্ছে। বিজেপির কর্মী সমর্থকদের তরফে শুক্রবার রাতে গুড়াপ থানায় একটি অভিযোগও দায়ের করা হয়েছে বলে জানা গিয়েছে।